Raynal staan pa vir tydmors-beslissingDie Franse skeidsregter Mathieu Raynal. Foto: Christophe Simon/AFP. Danksy een blaas van sy fluitjie het Mathieu Raynal eensklaps in Australië se grootste rugby-aartsvyand verander. Die skeidsregter – wat gister as Frankryk se beste aangewys is – het op 15 September beslis dat die Wallabies (lees Bernand Foley) hopeloos te veel tyd mors om die bal in die doodsnikke van die Rugbykampioenskap-wedstryd teen Nieu-Seeland uit te skop. Hy het ŉ skrum aan die All Blacks toegeken en die Kiwi’s het in die daaropvolgende beweging ŉ drie gedruk om ŉ aksiebelaaide wedstryd met 39 – 37 te wen. Oorblufte Australiese rugbyliefhebbers het begin hout soek vir ŉ brandstapel en Nic White (die akteur/skrumskakel met die snor) het aangevoer dat Raynal die Wallabies se kans om die toernooi te wen in die wiele gery het. Tog glo die 41-jarige skeidsregter dat sy besluit die regte een was. “Ek aanvaar 100% verantwoordelikheid en ek het ŉ geldige rede gehad om die beslissing te maak; selfs al was dit ŉ omstrede een wat mense laat praat het,” het Raynal gesê. “Ek probeer doen wat regverdig is. Dit is immers die kern van my werk.” Foley het na afloop van die wedstryd aangevoer dat hy nie die skeidsregter se instruksies kon hoor nie – daar was immers meer as 55 000 toeskouers langs die veld. “Ek het vyf keer vir die speler gesê om die bal uit te skop en ek het geen ander keuse gehad as om op te tree nie. Dit was nie ŉ lukrake besluit wat ek geneem het nie; dit was die speler se optrede wat my forseer het om dit te maak.” Raynal was verlede naweek weer eens deel van die aksie toe hy as assistent-skeidsregter op Edenpark opgetree het. Die All Blacks het die Wallabies daar met 40 – 14 verrinneweer om met die Rugbykampioenskap-louere weg te stap. “Ek het nie gevolg wat alles in die aanloop tot die wedstryd gesê word nie omdat ek alle sosialemedia- en nuustoepassings van my selfoon verwyder het – daar was later net ŉ horlosie en Candy Crush op my foon.”